Investitsiya vazirligining qator xodimlari davlat tuzilmalarida rahbarlik lavozimiga tayinlandi

Davlat rahbari va hukumat qarorlariga muvofiq Investitsiyalar va tashqi savdo vazirligining bir qator tarkibiy bo'linmalari rahbarlari yangi lavozimlarga tayinlandi. Bu haqda vazirlik matbuot xizmati xabar bermoqda.
Jumladan, ijtimoiy soha va farmatsevtika sanoati boshqarmasi boshlig'i Egamov Ulug'bek Abduvalievich Farmatsevtika sanoatini rivojlantirish agentligi direktorining birinchi o'rinbosari etib tayinlandi.
Engil va elektr sanoati boshqarmasi boshlig'i Sultonov Mirmuhsin Mirsodiqovich “O'ztekstilsanoat” uyushmasi raisining birinchi o'rinbosari etib tayinlangan bo'lsa, Geologiya, tog'-kon sanoati, metallurgiya, mashinasozlik va qurilish materiallari boshqarmasi boshlig'i o'rinbosari Egamberdiev Bunyod Baxtiyarovich O'zbekistonning Indoneziyadagi elchixonasining savdo-iqtisodiy va turizm masalalari bo'yicha maslahatchisi sifatida faoliyat boshladi.
xitoy bilan hamkorlik qilish bosh boshqarmasi boshlig'i Jumaev Shohjahon Shokirovich O'zbekiston Tashqi iqtisodiy faoliyat milliy banki boshqaruvi raisining o'rinbosari etib tayinlandi. 1 iyun kuni bosh vazir o'rinbosari — investitsiyalar va tashqi savdo vaziri Sardor Umurzoqov vazirlik jamoasi bilan bo'lib o'tgan uchrashuv chog'ida yuqoridagi rahbarlarning yangi lavozimlarga tayinlanganlari bilan samimiy tabriklab, keyingi kasbiy faoliyatlarida muvaffaqiyat tiladi.
Avvalroq Mamarizo Nurmurodov Markaziy bank boshqaruvi raisi etib qayta tayinlangani haqida xabar berilgandi. Shuningdek, A'zam Abdullaev “O'zkomnazorat” boshlig'i vazifasini bajaruvchi etib tayinlangan.